Det Fynske Slagtøjsakademi

Akademiets Historie
Det Fynske Slagtøjsakademi blev stiftet 29. april 1999 som en forening med hjemsted i Svendborg. Foreningen blev i maj 1999 godkendt som kreds under hovedområde 2 af Kulturel Forvaltning og Folkeoplysningsudvalget i Svendborg kommune.

Oprindeligt startede vi med 9 medlemmer. I dag tæller vi mere end 80 medlemmer som kommer tilrejsende fra Odense, Nyborg, Ryslinge, Fåborg, Tåsinge samt Svendborg og omegn. Vi har 4 undervisere tilknyttet foreningen.

Foreningen startede sin undervisningsvirksomhed 1. juni 1999, med både solo- og holdundervisning.

Akademiets nuværende musikalske aktiviteter
Det Fynske Slagtøjsakademi har i øjeblikket følgende aktiviteter:
 * Soloundervisning af medlemmer.
 * "Con Cussion" - Et marimbaband (slagtøjsorkester) for de dygtigste elever. Dette ensemble tager ud og optræder. Repertoiret byder på alt fra latinamerikanske danserytmer og filmmusik til forrygende marimbasoloer.
 * "Marimbøllerne" - Et junior marimbaband for de yngste elever.
 * "La Bonitas" - Et marimbaband for seniorer
 * Et trommekorps, bestående af forskellige marchtrommer & slagtøjsinstrumenter.

Slagtøjsmusikken i Danmark
Slagtøjsmusikken har de seneste årtier vundet stor popularitet i Danmark. Danmark har gennem tiderne været banebrydende inden for slagtøjsmusik og -ensembler. Denne slagtøjstradition, der er blevet skabt gennem tiderne, af prominente folk som fhv. Kgl. Kapelmusikus Hans Fulling, fhv. Professor i slagtøj Bent Lyllof, Kgl. Kapelmusikus og Professor i slagtøj Gert Mortensen samt tidligere statsensemble Safri Duo, ønsker vi at fortsætte udviklingen af således, at vi også i fremtiden kan være med blandt eliten af de internationale slagtøjsspillere. Slagtøjets mangfoldighed giver anledning til stor interesse fra alle aldre. Musik og rytmik er et kulturelt fænomen, der berører os alle. Og det er ligeledes vores opgave, at give denne musikalske arv videre.



Slagtøjsmusikken er mere populær nu end nogensinde. Danmark er med blandt verdenseliten, når vi ser på kvaliteten af de slagtøjsspillere der uddannes i dagens Danmark.

Mange af foreningens medlemmer har mærket den stigende interesse for slagtøjsmusik ved mange forskellige lejligheder så som:
 * Koncert på Egeskov Slot.
 * Opvarmning for Kim Larsen.
 * Jazzfestival på Tunø.
 * Herning Indoor Tattoo.
 * Tattoo på Kastellet i København.
 * Den Humanitære Fonds Populærkoncert 2000.
 * Dansk Røde Kors.
 * m.fl.

Lærerer
Mikkel Jenkov

Instrument: Marimba, Lilletromme, Trommesæt, Klassisk slagtøj, keyboard

Efter endt studier ved MGK i Odense bestod Mikkel i 2000 optagelsesprøven til Det Fynske Musikkonservatorium. Mikkel har studeret klassisk slagtøj som hovedfag ved Docent og Kgl. Kapelmusikus Søren Monrad, samt rytmisk klaver ved docent Niels Thybo.

Mikkel har i flere år fungeret som freelance-underviser rundt omkring i landet og har gennem en årrække været ansat i Ørbæk og Fåborg Musikskole som Slagtøjslærer.

Som professionel musiker har Mikkel fast tilknytning til Xseiding som er et techno percussion band ligesom han er flittig brugt samt assistent i Slesvigske Musikkorps Haderslev. Han har ligeledes optrådt med Michael Carøe samt Peter Mygind ved årets Svend Galla Show 2006/07 i Svendborg.

Mikkel er tidligere Dirigent i H.C. Andersen Showband & Odense Pigegarde begge med hjemsted i Odense.